沈丈察院次遊鳳山韻見示再次韻奉酬
作者：許及之
朝代：宋

paragraphs: 短思如枯枿，不忘雨露滋。
一朝得甘霔，牙蘗紛差差。
向來圯上編，敢孤老人期。
至今巾篋中，常覺律呂隨。
風骨自難蛻，寸心恐終違。
苦語迫應酬，如醉多傾欹。
擬求風斤斲，庶使膠柱移。
遺以五色篇，服之欲生翬。
東隅縱已失，南車足占迷。
堂堂豸冠老，偉論堪扶危。
不妨似嫵媚，正爾煩逶迤。
餘事出長技，傳玩爭矜持。
高吟有催和，好雨誠知時。
疲駑懼難駕，渴驥思脫羈。
行當遂遠放，鴈伴聊同棲。